# Cyngor doeth ar gyfer cyfryngau cymdeithasol hygyrch

**Cyfryngau cymdeithasol a gwefannau**

Mae pobl ddall ac â golwg rhannol yn defnyddio gwahanol adnoddau i ddarllen deunyddiau ar-lein, fel darllenwyr sgrin, sy'n darllen testun yn uchel, a chwyddo. Ni all darllenwyr sgrin ddarllen lluniau oni bai eich bod yn darparu disgrifiad llun manwl gywir; osgowch rannu unrhyw wybodaeth ysgrifenedig fel sgrinluniau neu luniau heb ddisgrifiadau lluniau manwl gywir ochr yn ochr â nhw, fel arall ni fyddant yn hygyrch.

**Ysgrifennu mewn iaith glir**

Defnyddiwch iaith syml, glir gyda brawddegau byr. Mae geiriad cryno yn helpu gyda rhwyddineb y darllen a dealltwriaeth gyflym. Ceisiwch osgoi defnyddio acronymau a jargon nad ydyn nhw'n gyfarwydd iawn.

**Osgoi animeiddio**

Peidiwch â dibynnu ar fideos sy'n chwarae'n awtomatig, animeiddiadau nac unrhyw beth sy'n fflachio neu'n symud yn ormodol. Gall symud fod yn heriol i ddefnyddwyr â chyflyrau cynteddol penodol.

**Hashnodau**

Rhowch brif lythyren i bob pob gair mewn hashnod, fel bod darllenwyr sgrin yn gallu eu darllen yn gywir, a gall defnyddwyr adnoddau chwyddo eu gweld yn gliriach. Felly, yn lle defnyddio #etholiadcyffredinol, defnyddiwch #EtholiadCyffredinol.

## Emojis

Cyfyngwch ar nifer yr emojis rydych chi'n eu defnyddio. Mae meddalwedd testun-i-leferydd yn darllen emoji allan, a all gymryd llawer o amser i ddefnyddwyr darllenwyr sgrin. Mae'r meddalwedd hefyd yn darllen enw swyddogol yr emoji, a all fod yn wahanol i'ch defnydd neu gyd-destun arfaethedig, felly peidiwch â dibynnu ar emojis i gymryd lle geiriau.

## Fideos a GIFs

Peidiwch â defnyddio llawer o gifs. Gallant dynnu sylw rhai pobl sydd ag anawsterau dysgu.

Rhaid i bob fideo gyda lleferydd gael capsiynau. Mae Headliner yn ap am ddim gwych ar gyfer hyn. Mae capsiynau testun gwyn ar gefndir du yn haws i bobl ddall eu darllen. Nid oes angen i fideos fod â disgrifiad sain, os ydynt yn cael eu harwain gan sain. Mae hyn yn golygu bod rhaid i'r sain fod yr un mor bwysig â'r hyn sydd ar y sgrin. Dylai'r fideo anfon yr un neges, yn glywadwy ac yn weledol. Os nad yw'n bosibl arwain gyda sain, ychwanegwch Ddisgrifiad Fideo.

Gwnewch yn siŵr bod gan fideos sain o ansawdd uchel a defnyddiwch drawsgrifiad, neu ddehonglydd Iaith Arwyddion Prydain yn ystod darllediadau byw.

## Disgrifiadau o luniau

Mae disgrifiadau o luniau yn sicrhau bod pawb yn deall yr wybodaeth mewn unrhyw lun rydych chi'n ei rannu. Mae gwefannau a phlatfformau cyfryngau cymdeithasol yn aml yn cynnig ffyrdd o fewnosod disgrifiad o'r llun, y gall darllenydd sgrin ei ddarllen.

Defnyddiwch gymhareb cyferbyniad lliw da rhwng y blaendir a'r cefndir ar luniau sy'n cynnwys testun; gallwch chwilio am ddadansoddwr cyferbyniad lliw ar-lein i wirio'r cyferbyniadau. Ychwanegwch ddisgrifiad llun, sy'n cynnwys testun o'r llun yn eich testun ar wefan neu neges ar gyfryngau cymdeithasol. Fel arall, dolen i dudalen we gyda'r holl wybodaeth yn y llun.

### Disgrifiwch yn fras yr hyn mae eich llun yn ei ddangos, gan feddwl pa fanylion sydd bwysicaf i'r bobl rydych chi'n ceisio'u cyrraedd. Esiampl: [Disgrifiad o lun: Rydw i’n trafod materion lleol gyda Sophie ar fainc mewn parc. Rydw i'n fenyw wedi gwisgo'n hamddenol, mae gan Sophie wallt brown hir ac mae hi’n gwisgo sbectol.]

## Ychwanegu disgrifiadau o luniau a thestun amgen

### Twitter: disgrifiadau o luniau

* Ysgrifennwch eich trydariad a phan fyddwch chi'n ychwanegu llun, fe sylwch chi ar “Ychwanegu disgrifiad” yn ymddangos mewn ysgrifen gwyn ar waelod ochr dde eich llun. Cliciwch ar y botwm i fewnosod eich disgrifiad.

### Facebook: testun amgen

* Gall Facebook ychwanegu yn awtomatig destun amgen a gynhyrchir ar gyfer lluniau. Gallwch ddiystyru hyn gyda'ch disgrifiad eich hun, a fydd yn gywirach.

### Instagram: testun amgen

* Amserlennu: Ysgrifennwch eich capsiwn i ddechrau ac wedyn disgrifio’r llun oddi tano mewn cromfachau sgwâr i'w wahanu oddi wrth weddill y neges.

Wrth greu neges llun grid / cyfrif yn frodorol, cliciwch ar ‘Uwch osodiadau’ ac wedyn dewis ‘Hygyrchedd’. Wedyn bydd gennych yr opsiwn i ‘Ysgrifennu testun amgen’. Mewnosodwch ddisgrifiad eich llun yn yr adran testun amgen ac mewn cromfachau sgwâr yn eich capsiwn.

* Straeon Instagram: Nid oes gan Straeon Instagram yr opsiwn i ychwanegu disgrifiadau llun, ond gallwch chi ychwanegu'r rhain â llaw fel rhan o'r stori. Gallech hefyd bostio lluniau fel clipiau fideo byr gyda throslais.

### LinkedIn: testun amgen

* Dewiswch “Ychwanegu testun amgen” uwchben y llun pan fyddwch yn creu neges.
* Dim ond ar gael ar y bwrdd gwaith ar hyn o bryd. Wrth greu neges ar ddyfais symudol, ychwanegwch ddisgrifiad at destun eich neges.

### Darllenwyr sgrin ôl destun: cyngor doeth

* Defnyddiwch adnodd byrhau URL (fel bit.ly) i addasu dolenni a lleihau nifer y nodau.
* Defnyddiwch un ddolen yn unig i bob neges ar gyfryngau cymdeithasol.
* Peidiwch â gorddefnyddio prif lythrennau.
* Mae testun hygyrch yn destun syml, ac mae testun syml yn destun effeithiol.

Diwedd y ddogfen.